Pasgebore baba in Vaalrivier gegooiArgieffoto: Die Vaalrivier Die liggaam van ŉ babadogtertjie is Sondagoggend in die Vaalrivier tussen Potchefstroom en Viljoenskroon gevind. Die baba was duidelik pasgebore, want ŉ deel van haar naelstring was steeds aan haar verbind. Brig. Motantsi Makhele, polisiewoordvoerder, sê die polisie is omstreeks 09:00 van die liggaam in kennis gestel nadat vissermanne glo op die liggaam in die rivier afgekom het. “Volgens voorlopige inligting het die baba se ma haar in ŉ emmer gesit en in die rivier gegooi,” bevestig Makhele. “Die baba was reeds by die polisie se aankoms op die toneel dood.” Maroela Media het Sondag berig oor ŉ soortgelyke voorval toe ŉ baba in die vlak water van ŉ dam in die omgewing van Kemptonpark aan die Oos-Rand gevind is. Die voorvalle blyk nie met mekaar verband te hou nie. In die jongste voorval is die liggaam deur ’n forensiese patoloog na die staatslykshuis geneem. Die identiteit van die ma is in hierdie stadium nog nie bekend nie. “ŉ Geregtelike doodsondersoek is geopen om die omstandighede rondom die baba se dood te ondersoek.”